ফুটবল: লিওনেল মেসি বার্সেলোনায় থাকছেন, তবে বেতন হবে আগের তুলনায় অর্ধেক
আগে যা বেতন পেতেন, তার অর্ধেক পরিমান বেতনেই ২০২৬ সাল পর্যন্ত স্প্যানিশ ক্লাব বার্সেলোনায় থাকতে রাজি হয়েছেন লিওনেল মেসি।
তবে এখনও আনুষ্ঠানিক কোনও ঘোষণা আসেনি, কারণ এটি নির্ভর করছে বার্সেলোনা থেকে খেলোয়াড়দের চলে যাওয়ার ওপর - সেটি ঘটলেই ক্লাবটি আর্জেন্টিনার এই তারকার বেতন দিতে পারবে।
মেসির বয়স এখন ৩৪, এবং গত ৩০শে জুন তার সঙ্গে বার্সেলোনার চুক্তি শেষ হওয়ার পর তিনি বর্তমানে চুক্তি বিহীন বা ফ্রি এজেন্ট হয়ে রয়েছেন। আগের চুক্তিতে তিনি প্রতি মওসুমে ১২ কোটি ৩০ লক্ষ পাউন্ড বেতন পেতেন বলে খবরে বলা হচ্ছে।
নতুন চুক্তির খুটিনাটি এখনও চূড়ান্ত হয়নি।
কোপা আমেরিকা জয়ের পর এখন ছুটিতে আছেন আর্জেন্টিনার অধিনায়ক লিওনেল মেসি।
চলতি গ্রীষ্মে বার্সেলোনার নতুন চেয়ারম্যান হোয়ান লাপোর্তার প্রধান একটি লক্ষ্য মেসির সাথে বার্সেলোনার চুক্তি নবায়ন করা।
বেতন খাতে খরচ কমাতে বার্সেলোনা এখন ফ্রান্সের অ্যান্তোনিও গ্রিজম্যান এবং স্পেনের সল নিগুয়েজকে অদলবদল করার প্রস্তাব দিয়েছে অ্যাতলেটিকো মাদ্রিদের কাছে।
এছাড়া বাজেটের ওপর চাপ কমাতে কম প্রয়োজনীয় খেলোয়াড় জুনিয়র ফিরপো, জ্য-ক্লেয়ার টোডিবো এবং কার্লেস অ্যালেনাকে এই মধ্যে ফুটবলারদের বিক্রি করে দিয়েছে বার্সেলোনা।
তবে এতেও হবে না, আরও বড় কয়েকজন ফুটবলারকে ছাড়তে হবে স্প্যানিশ লিগের অর্থনৈতিক শর্ত পূরণ করতে।
লিওনেল মেসিকে নিয়ে যা যা পড়তে পারেন:
এর আগে লিওনেল মেসির নাম প্যারিস সেইন্ট-জার্মেই ও ম্যানচেস্টার সিটির সাথে জড়ানো হচ্ছিল। মেসির সাবেক ম্যানেজার পেপ গার্দিওলা ম্যানচেস্টার সিটিতে আছেন।
আবার মেসি নিজেও আমেরিকার মেজর লিগ সকারে যাওয়ার কথা ভেবেছিলেন গত ডিসেম্বরে।
বার্সেলোনায় রেকর্ড ৬৭২ গোল করেছেন মেসি। এছাড়া, ১০ বার লা লিগা শিরোপা, চারটি চ্যাম্পিয়ন্স লিগ এবং সাতবার কোপা দেল রে জিতেছেন মেসি।
এর বাইরে, সর্বোচ্চ ছয়বার ফরাসী ফুটবল সাময়িকীর সেরা ফুটবলার পুরষ্কার ব্যালন ডি অর জিতেছেন লিওনেল মেসি।

আগে যা বেতন পেতেন, তার অর্ধেক পরিমান বেতনেই ২০২৬ সাল পর্যন্ত স্প্যানিশ ক্লাব বার্সেলোনায় থাকতে রাজি হয়েছেন লিওনেল মেসি।